Yle lopetti draamasarjan – Tamperelainen tuotantoyhtiö lopettaa toimintansa ja irtisanoo kaikki työntekijänsä

Televisiotuotantopalveluja tarjoava tamperelainen Studio Mediapolis lopettaa toimintansa ja irtisanoo koko henkilöstönsä tuotannollisista ja taloudellisista syistä. Yrityksen henkilöstöön on kuulunut 24 vakinaista työntekijää. Studio Mediapolis aloitti yt-neuvottelut, kun Yleisradio päätti lopettaa Studio Mediapoliksen tuottaman Uusi päivä -draamasarjan. Sarja on ollut tuotantoyhtiön merkittävin projekti, joka on työllistänyt 30–40 henkilöä. Neuvotteluissa ei löydetty korvaavia tuotantoja Uuden päivän tilalle. Studio Mediapoliksen liikevaihto oli 2,5 miljoonaa euroa vuonna 2017. Yritys tuotti voittoa 225 000 euroa. Raskas, mutta antoisa tuotanto Työnjohtaja Matti Nissinen on yksi Studio Mediapoliksen työntekijöistä, jonka pesti päättyy. Nissinen kertoo, että jotain oli odotettavissa, kun Yle tiedotti Uuden päivän loppumisesta. Nissistä harmittaa, ettei neuvotteluissa löydetty vastaavaa tuotantoa, joka olisi mahdollistanut yrityksen jatkon. –Emme me samankokoista tuotantoa odottaneetkaan. Eikä näin suurta yritysrakennetta kannata pitää pystyssä pieniä tuotantoja varten. Tuotantoyhtiö perustettiin vuonna 2014 liikkeenluovutuksena, jossa parikymmentä yleläistä siirtyi tuolloisen Aito tehdas -nimellä kulkeneen yrityksen palvelukseen. Aikojen saatossa yrityksen nimi muuttui ja vakituisen henkilöstön määrä kasvoi 24:ään. Nissinen uskoo, että osa irtisanotuista saa töitä alalta tulevaisuudessakin. –En tiedä sitten mitä kautta ja millä tavalla. Kyllä Tampereellakin on toivoa, että tuotantoyhtiötuki houkuttelee yrityksiä siirtymään tänne Helsingistä. Uuden päivän kuvaukset päättyvät heinäkuun lopussa. Nissinen sanoo, että sen jälkeen puolet Studio Mediapoliksen väestä purkaa kalustoa ja rekvisiittaa suunnilleen kolmen viikon ajan. Sitten neljän vuoden mittainen urakka on ohi. – Uusi päivä on ollut raskas, mutta antoisa ja hyvällä tahdilla tehty tuotanto. Pitää omaa työporukkaa kiittää siitä, että ovat tuolla tahdilla pystyneet tekemään upeaa teknistä jälkeä, Nissinen sanoo. Lue lisää: Studio Mediapoliksen toiminta loppuu – Toimitusjohtaja Aku Syrjä: En voi olla tyytyväinen lopputulokseen Muokattu 4. toukokuuta kello 20.54: Lisätty Matti Nissisen kommentit. Muokattu 4. toukokuuta kello 22.299: Poistettu tieto, ettei Aku Syrjää ole tavoitettu haastatteluun ja lisätty linkki juttuun, jossa Aku Syrjä kommentoi.